Zagreb, 4. travnja 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Kneza, gradonačelnika Grada Biograda na Moru,** za davanjem mišljenja Povjerenstva, na 3. sjednici, održanoj 4. travnja 2018.g., daje sljedeće:

**MIŠLJENJE**

1. **Dužnosnik Ivan Knez može za vrijeme obnašanja navedene dužnosti stjecati prihode od pružanja usluga smještaja u kamp jedinicama, ali je u smislu članka 8. stavka 2. ZSSI-a dužan Povjerenstvu u izvješću o imovinskom stanju navesti podatke o ostvarenim prihodima istekom godine u kojoj su ostvareni.**
2. **Ukoliko dužnosnik Ivan Knez, gradonačelnik Grada Biograda na Moru u podnesenim izvješćima o imovinskom stanju nije naveo podatke o vlasništvu nad nekretninom u njegovom vanknjižnom vlasništvu, obvezan je to učiniti podnošenjem izvješća u za to predviđenu rubrika izvješća.**

Obrazloženje

Zahtjev za davanjem mišljenja Povjerenstva podnio je dužnosnik Ivan Knez, gradonačelnik Grada Biograda na Moru. U knjigama ulazne pošte zahtjev je zaprimljen pod poslovnim brojem 711-U-1073-M-41/18-01-3 dana 27. ožujka 2018.g., povodom kojeg se vodi predmet broj M-41/18.

Člankom 3. stavkom 1. podstavkom 43. ZSSI-a propisano je da su  gradonačelnici, općinski načelnici i njihovi zamjenici, dužnosnici u smislu navedenog Zakona, stoga je i Ivan Knez, povodom obnašanja dužnosti gradonačelnika Grada Biograda na Moru obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za mišljenjem dužnosnik navodi da je povodom obnašanja dužnosti gradonačelnika Grada Biograda na Moru obvezan podnijeti izvješće o imovinskom stanju dužnosnika u smislu članka 8. ZSSI-a. Dužnosnik nadalje navodi da je pribavio rješenje o privremenom odobrenju za pružanje ugostiteljskih usluga koje je donio Ured državne uprave u Zadarskoj županiji, Služba za gospodarstvo i imovinsko-pravne poslove, Ispostava Biograd na Moru dana 29. prosinca 2017.g. Dužnosnik ističe da mu se navedenim rješenjem privremeno odobrava pružanje ugostiteljskih usluga smještaja u kampu za ukupno 6 osoba odnosno 3 kamp jedinice te da je na temelju tog rješenja započeo obavljati djelatnost pružanja ugostiteljskih usluga u turizmu od čega ne ostvaruje bilo kakav prihod.

Dužnosnik traži mišljenje Povjerenstva je li navedeno rješenje predstavlja imovinu dužnosnika u smislu članka 8. ZSSI-a.

Zahtjevu za mišljenje prileži rješenje o privremenom odobrenju za pružanje ugostiteljskih usluga u domaćinstvu Ureda državne uprave u Zadarskoj županiji, Službe za gospodarstvo i imovinsko-pravne poslove, Ispostave Biograd na Moru od 29. prosinca 2017.g. kojim se dužnosniku kao fizičkoj osobi, iznajmljivaču, odobrava pružanje ugostiteljskih usluga u domaćinstvu na adresi smještajnog objekta koji se nalazi u Biogradu na Moru koji ispunjava propisane uvjete za vrstu Kamp, kategorije tri zvjezdice te će poslovati pod nazivom „PROROK“, a obavljat će usluge smještaja za ukupno 6 osoba u 2 kamp jedinice, i to najkasnije do 31. prosinca 2020.g.

U obrazloženju rješenja navodi se da Ivan Knez može biti iznajmljivač u smislu odredbi Zakona o ugostiteljskoj djelatnosti („Narodne novine“ broj 85/15. i 121/16.), te se iz razloga što iznajmljivač nije ishodio upis vlasništva u zemljišne knjige izdaje privremeno rješenje.

Člankom 8. stavkom 1. ZSSI-a propisano je da su dužnosnici su obvezni u roku od 30 dana od dana stupanja na dužnost podnijeti izvješće Povjerenstvu s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Prema stavku 5. tog članka ZSSI-a podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, dok prema stavku 7. istoga članka podaci o stečenoj imovini obuhvaćaju, između ostalog podatke o dohotku od imovine i imovinskih prava, dakle i podatke o dohotku ostvarenom davanjem nekretnina u najam.

Navedeno rješenje o privremenom odobrenju ne predstavlja imovinu u pravnom smislu, već iz njega proizlaze određena prava, pružanje ugostiteljskih usluga u domaćinstvu, koja posljedično mogu dovesti do stjecanja prihoda od njihova obavljanja.

Dužnosnik za vrijeme obnašanja dužnosti gradonačelnika Grada Biograda na Moru može stjecati prihode od pružanja usluga smještaja u dvije kamp jedinice, ali je u smislu članka 8. stavka 2. ZSSI-a dužan Povjerenstvu podnijeti izvješće o imovinskom stanju istekom godine u kojem je stekao prihod od iznajmljivanja nekretnine navođenjem podataka o visini ostvarenog prihoda te djelatnosti od koje je isti stekao.

Iz samog rješenja ne može za dužnosnika proisteći nikakvo novo vlasničko pravo izvan onih prava koje je već imao prije njegova donošenja. Tim rješenjem ne zasniva se za dužnosnika pravo vlasništva, već se na temelju isprave kojom se dokazuje vanknjižno vlasništvo i koje je bilo temelj za podnošenje zahtjeva za donošenje rješenja kojim se odobrava obavljanja djelatnosti iznajmljivanja u nekretnini u vanknjižnim vlasništvu, utvrđuje pravo obavljanja te djelatnosti, obzirom da iz sadržaja navedenog rješenja za dužnosnika proizlazi kako njegovo vlasničko pravo nije upisano u zemljišnim knjigama. Predmetnim rješenjem je dužnosnik ovlašten obavljati djelatnost iznajmljivanja na nekretnini kojim raspolaže kao vanknjižni vlasnik te se njegova prava u pogledu korištenja nekretnine i stjecanje prihoda od iste ne razlikuju od vlasnika nekretnine čije je vlasništvo upisano u zemljišnim knjigama.

Dužnosnik u izvješću o imovinskom stanju koja je podnosio Povjerenstvu nije navodio da je izvanknjižni vlasnik neke nekretnine, već je navodio da je knjižni vlasnik oranice površine 4.109 m2 koja se nalazi u Biogradu na Moru.

Ukoliko je dužnosnik bio izvanknjižni vlasnik nekretnine odnosno nekretnine za koju nije provedena uknjižba vlasništva u korist dužnosnika u zemljišnim knjigama kod nadležnog općinskog suda u trenutku stupanja na dužnost gradonačelnika Grada Biograda na Moru, bio je dužan navesti podatke o vanknjižnom vlasništvu u izvješću koje se podnosi povodom stupanja na dužnost popunjavajući odgovarajuće rubrike obrasca izvješća (vrsta nekretnine, mjesto i adresa, površina, oblik vlasništva, način stjecanja, približna tržišna vrijednost, način stjecanja i druge okolnosti), a ukoliko je postao izvanknjižni vlasnik za vrijeme obnašanja navedene dužnosti dužan je isto navesti istekom godine u kojoj je promjena nastala podnošenjem izvješća zbog bitne promjene.

Ukoliko nekretnina u vlasništvu dužnosnika na kojoj se nalaze kamp jedinice za pružanje usluge smještaja nije nekretnina iz podnesenih izvješća, dužnosnik je dužan podnijeti Povjerenstvu novo izvješće u kojem će navesti istu činjenicu. Najamnina predstavlja prihod od osobne imovine dužnosnika te pružanje usluge smještaja u dvije kamp jedinice na nekretnini u njegovu vlasništvu koje dužnosnik iznajmljuje kao fizička osoba nije u suprotnosti s odredbama ZSSI-a.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Grad Biograd na Moru, Trg kralja Tomislava 5, 23210 Biograd na Moru, n/r dužnosnika Ivana Kneza
2. Objava na internetskoj stranici Povjerenstva
3. Pismohrana